RÅDETS FORORDNING (EF) Nr. 2467/96 af 17. december 1996 om ændring af forordning (EØF) nr. 571/88 om tilrettelæggelse af en række fællesskabsundersøgelser af landbrugsbedrifternes struktur

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

I henhold til Rådets forordning (EØF) nr. 571/88 af 29. februar 1988 om tilrettelæggelse af en række fællesskabsundersøgelser af landbrugsbedrifternes struktur mellem 1988 og 1997 (3) skal der i perioden 1988 til 1997 foretages fire fællesskabsundersøgelser af landbrugsbedrifternes struktur; dette undersøgelsesprogram ligger i forlængelse af en række fællesskabsundersøgelser af landbrugsbedrifternes struktur, hvoraf den første blev gennemført i 1996/1967; desuden skal der i henhold til ovennævnte forordning etableres en EUROFARM-databank til lagring, behandling og formidling af undersøgelsesresultaterne;

udviklingen i landbrugsbedrifternes struktur udgør et vigtigt beslutningsgrundlag for fastlæggelsen af den fælles landbrugspolitik; undersøgelserne af landbrugsbedrifternes struktur bør derfor fortsætte også efter 1997 på grundlag af et tilsvarende undersøgelsesprogram; listen over de nødvendige undersøgelseskendetegn bør revideres løbende for at sikre, at de punkter, der er opført på listen, fortsat er fuldt ud relevante, og for at sikre, at der tages hensyn til nye behov, der måtte opstå;

forordning (EØF) nr. 571/88 har vist sig at være i overensstemmelse med ovennævnte målsætninger; gyldigheden af denne forordning bør derfor forlænges med ti år, dvs. for perioden 1998-2007;

som led i reformen af den fælles landbrugspolitik, men også for at opfylde målene for regionalpolitikken er der i stigende grad behov for strukturstatistikker, som er meget detaljerede på regionalt plan; det er derfor nødvendigt at tilrettelægge og gennemføre undersøgelserne af landbrugsbedrifternes struktur, så der kan udarbejdes undersøgelsesresultater på et niveau lavere end undersøgelsesdistrikter; undersøgelsesomkostningerne vil som følge heraf blive højere, og det vil derfor være nødvendigt at forøge fællesskabsbidraget til dækning af omkostningerne ved basisundersøgelsen i 1999/2000;

gennemførelsen af undersøgelserne af landbrugsbedrifternes struktur medfører for medlemsstaterne og for Fællesskabet, at der gennem flere år må afsættes betydelige budgetmidler, hvoraf en stor del skal anvendes til opfyldelse af fællesskabsinstitutionernes informationsbehov; der bør derfor fortsat på Fællesskabets budget afsættes tilstrækkelige midler til et fællesskabsbidrag til undersøgelsesomkostningerne og til behandlingen og formidlingen af undersøgelsesresultaterne gennem EUROFARM-systemet;

til gennemførelse af denne forordning, særlig dens EUROFARM-projekt, skal de individuelle data, der sendes til De Europæiske Fællesskabers Statistiske Kontor, behandles i overensstemmelse med Rådets forordning (Euratom, EØF) nr. 1588/90 af 11. juni 1990 om fremsendelse af fortrolige statistiske oplysninger til De Europæiske Fællesskabers Statistiske Kontor (4);

i overensstemmelse med punkt 2 i Europa-Parlamentets, Rådets og Kommissionens erklæring af 6. marts 1995 er der indsat et finansielt referencegrundlag i nærværende forordning for hele programmets løbetid, uden at dette dog påvirker budgetmyndighedens traktatfæstede kompetence;

af hensyn til en effektiv gennemførelse af ovennævnte undersøgelser bør der fortsat mellem medlemsstaterne og Kommissionen være et snævert samarbejde, der er baseret på gensidig tillid, især inden for Den Stående Landbrugsstatistiske Komité, som er nedsat ved afgørelse 72/279/EØF (5) -

UDSTEDT FØLGENDE FORORDNING:

Artikel 1

I forordning (EØF) nr. 571/88 foretages følgende ændringer:

1) I titlen udgår »i perioden 1988 til 1997«.

2) Betragtningerne ændres således:

a) i femte betragtning udgår »i perioden 1993 til 1997«

b) niende betragtning affattes således:

»der bør ved fastlæggelsen af reglerne for fællesskabstællingerne i 1989/90 og 1999/2000 så vidt muligt tages hensyn til henstillingerne fra De Forenede Nationers Levnedsmiddel- og Landbrugsorganisation (FAO) om at gennemføre verdensomspændende landbrugstællinger omkring 1990 og omkring 2000.«

3) I artikel 1 ændres »1988 og 1997« til »1988 og 2007«.

4) Artikel 2 affattes således:

»Artikel 2

1. I overensstemmelse med FAO's henstillinger om verdensomspændende landbrugstællinger gennemfører medlemsstaterne henholdsvis mellem den 1. december 1988 og den 1. marts 1991 og mellem den 1. december 1998 og den 1. marts 2001 en basisundersøgelse i en eller flere etaper i form af en totaltælling (udtømmende undersøgelse) af alle landbrugsbedrifter. Disse undersøgelser skal vedrøre det driftsår, som svarer til høsten henholdsvis i 1989 eller 1990 og i 1999 eller 2000.

Ved basisundersøgelsen i 1989/1990 kan medlemsstaterne dog anvende stikprøveundersøgelser, i det følgende benævnt »stikprøver«, i forbindelse med visse kendetegn, idet de indhentede resultater herefter ekstrapoleres.

2. Medlemsstaterne kan dog fremskynde eller udskyde gennemførelsen af basisundersøgelsen i 1989/1990 i højst tolv måneder; i så tilfælde skal de ud over basisundersøgelsen foretage en stikprøveundersøgelse for enten driftsåret 1989 eller driftsåret 1990.«

5) Artikel 3 ændres således:

a) i første punktum indsættes efter »Følgende undersøgelser« »mellemliggende undersøgelser« i parentes

b) følgende litra tilføjes:

»d) mellem den 1. december 2002 og den 1. marts 2004 vedrørende det driftsår, hvor dyrkningen påbegyndes med henblik på høsten i 2003 (2003-strukturundersøgelsen)

e) mellem den 1. december 2004 og den 1. marts 2006 vedrørende det driftsår, hvor dyrkningen påbegyndes med henblik på høsten i 2005 (2005-strukturundersøgelsen), og

f) mellem den 1. december 2006 og den 1. marts 2008 vedrørende det driftsår, hvor dyrkningen påbegyndes med henblik på høsten i 2007 (2007-strukturundersøgelsen)«.

6) Artikel 4 affattes således:

»Artikel 4

De medlemsstater, som foretager stikprøveundersøgelser, træffer de foranstaltninger, der er nødvendige for at tilvejebringe pålidelige resultater på de forskellige påtænkte indsamlingsniveauer, det vil sige:

- regioner omhandlet i artikel 8

- distrikter omhandlet i artikel 8 (udelukkende med henblik på basisundersøgelserne)

- »målzoner«, i den betydning der er fastlagt i forordning (EØF) nr. 2052/88 (1) og Kommissionens beslutning nr. 94/197/EF (2), (kun med henblik på basisundersøgelsen i 1999/2000)

og for så vidt følgende regionale enheder har lokal betydning:

- »ugunstigt stillede landbrugsområder« i henhold til artikel 3 i direktiv 75/268/EØF (3) og »bjergområder« i henhold til stk. 3 i nævnte artikel

- de vigtigste driftsformer i henhold til beslutning 85/377/EØF (4)

- de særlige driftsformer i henhold til samme beslutning.

Medlemsstaterne træffer de foranstaltninger, der er nødvendige for at sikre, at stikprøveudtagningen finder sted på en sådan måde, at det er muligt at anvende en enkelt faktor pr. bedrift ved ekstrapolering af de oplysninger, der er indsamlet ved stikprøver.

(1) EFT nr. L 185 af 15. 7. 1988, s. 9. Forordningen er senest ændret ved forordning (EF) nr. 3193/94 (EFT nr. L 337 af 24. 12. 1994, s. 11).

(2) EFT nr. L 96 af 14. 4. 1994, s. 1.

(3) EFT nr. L 128 af 19. 5. 1975, s. 1. Direktivet er senest ændret ved tiltrædelsesakten af 1994.

(4) EFT nr. L 220 af 17. 8. 1985, s. 1. Beslutningen er senest ændret ved Kommissionens beslutning 96/393/EF (EFT nr. L 163 af 2. 7. 1996, s. 45).«

7) Artikel 8 ændres således:

a) i stk. 1 ændres »1993 til 1997« til »1993 til 2007«

b) efter stk. 1 indsættes følgende nye stykker:

»2. Som led i udarbejdelsen af listen over kendetegn for basisundersøgelsen i 1999/2000 kan medlemsstaterne efter anmodning og på grundlag af passende dokumentation af Kommissionen bemyndiges til efter proceduren i artikel 15 at anvende stikprøveundersøgelser i forbindelse med visse kendetegn.

Efter proceduren i artikel 15 kan medlemsstaterne ligeledes - efter anmodning og på grundlag af passende dokumentation samt inden for rammerne af udarbejdelsen af lister over kendetegn for undersøgelsen bemyndiges til fra basisundersøgelserne i 1997 for visse kendetegn at anvende allerede eksisterende oplysninger, der hidrører fra andre kilder end statistiske undersøgelser.

3. Ved basisundersøgelsen i 1999/2000 er beliggenheden af hver enkelt bedrift defineret ved en kode, som tillader aggregering i geografiske enhedsområder svarende til et niveau under undersøgelsesdistrikter eller mindst til målzoner.«

c) det tidligere stk. 2 bliver stk. 4 og affattes således:

»4. Definitionerne af kendetegnene samt afgrænsningen og koderne for regionerne, undersøgelsesdistrikterne og andre regionale enheder fastsættes efter proceduren i artikel 15.«

d) det tidligere stk. 3 bliver stk. 5

e) fodnote 1, 2 og 3 udgår.

8) Artikel 10 affattes således:

»Artikel 10

Medlemsstaterne indberetter til De Europæiske Fællesskabers Statistiske Kontor i form af individuelle data pr. bedrift de oplysninger, der er anført i artikel 8, stk. 1, som stammer fra tællinger og stikprøveundersøgelser, i overensstemmelse med proceduren i bilag II, i det efterfølgende benævnt »EUROFARM-projektet«.

Medlemsstaterne sikrer, at de oplysninger, der indlæses i EUROFARM-standardbåndet, er fuldstændige og sandsynlige, idet de anvender de ensartede kontrolregler, som Eurostat har fastsat i samarbejde med medlemsstaternes kompetente tjenester; de anvender desuden til kontrol af de individuelle oplysninger de kontroltabeller, som er nævnt under punkt 9 i bilag II.«

9) Artikel 14, stk. 1, ændres således:

a) I første punktum ændres: »Til gennemførelsen af basisundersøgelsen og de i artikel 3 fastsatte stikprøver« til »Til gennemførelsen af de i artikel 2 og 3 fastsatte stikprøver«

b) der fastsættes følgende maksimumsbeløb pr. undersøgelse for medlemsstaterne Østrig, Finland og Sverige:

»- 600 000 ECU for Sverige

- 700 000 ECU for Finland

- 1 400 000 ECU for Østrig«

c) følgende afsnit indsættes som andet afsnit:

»For de medlemsstater, der i 1999/2000 gennemfører en totaltælling (udtømmende undersøgelse) af alle landbrugsbedrifter omfattende alle de nødvendige kendetegn, forhøjes ovennævnte beløb med 50 %.«

d) det tidligere andet afsnit bliver tredje afsnit og affattes således:

»De årlige bevillinger godkendes af budgetmyndigheden inden for rammerne af de finansielle overslag.«

10) Artikel 14, stk. 2, affattes således:

»2. Det maksimale årlige finansielle referencegrundlag til udvikling, videreførelse, nødvendige tilpasninger og administration af EUROFARM-projektet, herunder formidling af resultaterne, er på:

- 480 000 ECU for 1989

- 440 000 ECU for 1990

- 240 000 ECU for 1991

- 80 000 ECU for 1992 til 1998

- 700 000 ECU for 1999 og 2000

- 550 000 ECU for 2001 til 2010.

De årlige bevillinger godkendes af budgetmyndigheden inden for rammerne af de finansielle overslag.«

11) I artikel 15, stk. 2, ændres »med et flertal på 54 stemmer« til »med et flertal på 62 stemmer«.

12) Bilag II ændres således:

a) i punkt 2 affattes første led således:

»- Banken for Individuelle Data (BDI), der skal indeholde individuelle oplysninger, som ikke må kunne identificeres direkte, vedrørende samtlige bedrifter (for så vidt angår basisundersøgelserne) eller vedrørende samtlige bedrifter eller et repræsentativt udsnit af bedrifterne (for så vidt angår mellemliggende undersøgelser), og som muliggør en analyse på geografiske niveauer som anført i forordningens artikel 4.«

b) i punkt 3 ændres »med undtagelse af Tyskland« til »med undtagelse af individuelle oplysninger fra undersøgelser gennemført i Tyskland i perioden 1988 til 1997.«

c) punkt 6 affattes således:

»6. Som en undtagelse fremsender Tyskland ikke individuelle oplysninger, men oplysninger i tabelform i overensstemmelse med det under punkt 2 nævnte tabeldataprogram BDT. Denne undtagelse er begrænset til undersøgelserne i perioden 1988 til 1997.

Tyskland forpligter sig til at samle de individuelle oplysninger på magnetbånd i et enkelt datacenter inden for en frist på tolv måneder efter, at indsamlingen af oplysninger på stedet er afsluttet.«

d) punkt 16 affattes således:

»16. De Europæiske Fællesskabers Statistiske Kontor og medlemsstaterne vil inden for deres respektive ansvarsområder og i overensstemmelse med forordning (Euratom, EØF) nr. 1588/90 etablere hurtige samrådsprocedurer med henblik på:

- at sikre fortroligheden og den statistiske pålidelighed af de oplysninger, som er udarbejdet på grundlag af de individuelle oplysninger

- at informere medlemsstaterne om anvendelsen af disse individuelle oplysninger.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. december 1996.

På Rådets vegne

I. YATES

Formand

(1) EFT nr. C 293 af 5. 10. 1996, s. 38.

(2) EFT nr. C 347 af 18. 11. 1996.

(3) EFT nr. L 56 af 2. 3. 1988, s. 1. Forordningen er senest ændret ved Kommissionens beslutning 96/170/EF (EFT nr. L 47 af 24. 2. 1996, s. 23).

(4) EFT nr. L 151 af 15. 6. 1990, s. 1.

(5) EFT nr. L 179 af 7. 8. 1972, s. 1.